ČENČJA DOLINA: 1922-2022

Kovk, 12 junij 2022

Dragi Otličani in Predmejci in Kovkovčani! Dragi domačini in cenjeni gostje! Dragi pohodniki in romarji od blizu in daleč! Dragi sosedje in rojaki! Dragi oskrbniki svetišča Svetih Angelov Varuhov na Gori. Dragi bratje mašniki. Vse prav prisrčno pozdravljam na Angelski Gori na jasi sredi stoletnih bukev in drugih dreves, v tej prelepi in senčnati Čenčji dolini.

Naša Čenčja dolina na Angelski Gori nam s svojim oltarjem danes kliče v spomin sanje očaka Jakoba in njegovo lestev, ki je segala do neba in so angeli Gospodovi po njej hodili gor in dol (1 Mz 28,12). Poslanstvo angelov je znano: Gor so nosili Jakobove prošnje in molitve, dol so nosili Gospodove milosti in njegova uslišanja. In očak Jakob je vzkliknil: 'Kako častitljiv je ta kraj! To ni nič drugega kakor Hiša Božja in Vrata nebeška!' Tudi danes angeli v Čenčji dolini na Angelski Gori delajo isto: Nosijo pred Gospoda naše molitve in prošnje in prinašajo od Gospoda njegove milosti in uslišanja. In tudi ta kraj je danes Hiša Božja in Vrata nebeška!

Naš rojak Bogdan Vidmar je pred enaintridesetimi leti v tej dolini imel ponovitev svoje nove maše in pred šestimi leti je tu slavil svojo srebrno mašo. Enake obletnice, svoj rojstni dan in svoj srebrni jubilej, je skupaj z njim slavila tudi naša domovina. Na današnji dan pred stotimi leti pa so naši predniki izbrali to dolino za svoj shodni šotor in za Božje prebivališče med nami. Kakor je Gospod rekel o gori Sion: 'To je moje počivališče za vedno, tu bom prebival, ker sem si ga zaželel!' (Ps 132,14). Zlasti v drugi polovici preteklih stotih let pa je Čenčja dolina bila gostiteljica številnih romanj in pohodov, zlasti znanih Terčeljevih pohodov na Kovk.

Tudi letošnji naš shod, kakor tisti pred stotimi leti, pada ravno na slovesni dan Svete Trojice. Po Binkoštni nedelji pride vsako leto nedelja Svete Trojice. Z Binkoštmi, to je s prihodom Svetega Duha, se namreč nekako sklenejo vsakoletna slavja največjih dogodkov našega odrešenja: Kristusovega prihoda in rojstva; njegovega trpljenja in smrti in vstajenja; razodetja in prihoda Svetega Duha. Prav ti največji dogodki našega odrešenja so nam razodeli in nam razodevajo našega Boga kot Trojico, kot Troedinega Boga. Zato je nedelja po Binkoštih pravi čas za slovesnost Svete Trojice.

Sveta Trojica je največja skrivnost in hkrati največje razodetje naše krščanske vere. Namen dogme o Sveti Trojici namreč ni v tem, da bi postavljala človeškemu razumu spotiko, mu jemala njegovo svobodo in ga silila v pristajanje na protislovje, kakor pravimo. Namen dogme o Sveti Trojici, kakor tudi vsake druge dogme je, da v največji možni meri izrazi človeku še dosegljive odtenke resnice, ki jo človek išče in po njej hrepeni. Pred tremi osebami Svete Trojice si sorazmerno dobro predstavljamo Očeta in Sina, veliko bolj skrivnostna pa je oseba Svetega Duha, ko se sprašujemo, kako naj ga 'umestimo' med Očeta in Sina.

Pri tem pa nam lahko pomaga zgodovina stvarjenja. Bog Oče ustvarja kot Govorec: Ustvarja z Besedo in Bog Sin je Beseda, ki je večkrat 'meso' postala: 'Bodi svetloba! Bodi obok! Bodi kopno in drevesa! Naj bodo luči na nebu! Naj bodo ribe v morju in ptice pod nebom ter zveri na kopnem!' (1 Mz 1,1-25). In je na poseben način postala meso šesti dan popoldne: 'Naredimo človeka!' (1 Mz 1,26-27). In dokončno v polnosti časov, ko se je utelesila kot Božji Sin: 'In Beseda je meso postala' (Jn 1,14). In Sveti Duh je tretja Božja oseba, ki izhaja iz Očeta in Sina in ju hkrati razodeva in povezuje.

Ljudje se med seboj spoznavamo in povezujemo z našimi telesnimi čutili, to so: Okus in sluh, vid in tip, vonj in šesti čut! To so naša telesna čutila. Poznamo pa poleg telesnih čutil tudi duhovna čutila, to so: modrost in razumnost, svet in moč, spoznanje in strah! (Iz 11,2). Tudi z naštetimi duhovnimi 'čutili' stopamo v stik drug z drugim in spoznavamo drug drugega. To pa so ravno šesteri darovi Svetega Duha.

Zato smemo reči, da so Sveti Duh duhovna 'čutila', ki omogočajo stik med Bogom Očetom in Sinom in ju povezujejo! Za nas pa je še posebej tolažilna resnica, da dve osebi od Svete Trojice celo prosita za nas, kakor nam zagotavlja apostol v pismu Rimljanom: 'Sam Duh prosi za nas z neizrekljivimi vzdihi' (Rim 8,26) in Jezus, 'ki sedi na Božji desnici in prosi za nas' (Rim 8,34).

Tako prva sveta maša pred stotimi leti kakor tudi vse naslednje so vsaka na svoj način bile za naš narod in za našo domovino: Naj bo za naš narod in za našo domovino tudi naša današnja maša in naš današnji shod: Najprej za vse prebivalce Angelske Gore, za vse, ki tu živite in delate, in za vse, ki ste na Angelsko Goro navezani in se nanjo radi vračate. Potem pa tudi za vse romarje in pohodnike, ki Angelsko Goro radi obiskujete, da se naužijete svežega zraka in domačih prigrizkov in napitkov.

In končno pa tudi za vse prebivalce naše širše domovine, da bi vsako ped naše zemlje ljubili tako, kakor vi ljubite svoje travnike in pašnike, 'runice in frate, svoje mjeje in škuole.' In da bi se vsi Slovenci tako radi vračali v svoje rodne kraje, kakor se vi radi vračate na Angelsko Goro. Kakor se že stoletja in tisočletja pogovarjajo med sabo romarji jeruzalemski: 'Veselil sem se, ko smo se pogovarjali: V hišo Gospodovo pojdemo! In so naše noge stale že pred tvojimi vrati, Jeruzalem!' (Ps 122,1,1-2). In naj bo med vašimi vsakdanjimi molitvami vedno tudi tista, ki so nas jo naučile naše mame: Sveti Angel, varuh moj, bodi vedno ti z menoj! Amen.